# Armandine Mahé

Armandine Mahé (Bourgneuf-en-Retz, 1880ko urriaren 13a - Colombes, 1968ko azaroaren 28a) frantziar maistra, jostun eta militante anarkista indibidualista, eta, gero, komunista libertarioa zen. Anna Mahé ahizparekin eta Albert Libertadekin batera, L'anarchie egunkaria sortu zuen, eta denbora batez zuzendu, anarkismo indibidualistatik pixkanaka urrundu eta anarkokomunismoarekin bat egin aurretik.

## Biografia

Armandine Mahé 1880ko urriaren 13an jaio zen, Bourgneuf-en-Retzen, Loira Atlantikoan. Aldi berean egin zituen irakasle-lanak eta emakumeentzako jostuntza Nantesen, dagozkion polizia-txostenen arabera. 1903 inguruan, Parisera joan zen, eta zirkulu anarkista indibidualistetara hurbildu zen, bereziki L'anarchie egunkariaren inguruan, artikuluak idatzi aurretik. Libertadekin haur bat izan ei zuen, 1905ean, Diamant izenekoa.
Hala ere, indibidualistekin gatazkan sartu zen, gai sozialetan behar beste ez interesatzea aurpegiratuz, lan denbora murrizteko borroka kasu. "Aristokrazia zientifiko" bihurtzeko joera gisa ikusten zuena ere kritikatu zuen. Berak eta Henry Pierre Martinek, L'anarchie-n kolaboratzaile zen anarkista indibidualistak, Anna Mahé eta Albert Libertaden aurka egin zuten orduan egunkarian, Libertadi egunkaritik irabaziak hartzea leporatuz. Albert Libertad hil ondoren, 1908an, egunkariaren zuzendaritza hartu zuen, eta modu kolegiatuan zuzendu behar zen ideia babestu zuen. Hau zioen:
| « | Esperientzia lan aktiborik egingo da, zuzendaririk eta ordezkaririk gabe. Libertad, garai batzuetan, ahuldua egon da, bizkarraren gainean pisu astunegia baitzuen. Behar baino lehen hiltzea izan da ondorioetako bat. Horrelako egoerak ez dira berriz gertatu behar. | » |
Pribatuan, Libertad autoritario eta itzaltsutzat jotzen zuen. Aldi berean, anarkokomunistengana hurbiltzen saiatu zen, besteak beste, Max Nettlauri idatziz, Malatestari egunkariaren egoerari buruzko berriak helaraztea eskatzeko; argitaratzeko prest eta gaituta dauden pertsonak bidaltzeko gonbita eginez. Saiakera horiek egin eta aste batzuetara utzi zuen egunkaria, Jane Morandek ordezkatu aurretik.
1909an, Henry-Pierre Martinekin ezkondu zen Mahé, eta Italiako mugimendu anarkistarentzako hauteskundeen aurkako testu bat idatzi zuen, Le criminel izenekoa, non boto-emaileak estatuak egindako krimenen konplizeekin lotzen zituen, hau da, gaizkileekin.
1912an, Bonnoten bandari buruzko poliziaren ikerketen harira, poliziak Mahé eta Martinen etxea miatu zuten, eta ez zuen ezer konprometigarririk aurkitu. Hurrengo urteetan, pixkanaka, anarkismo indibidualistatik aldendu zen, komunismo libertarioarekin bat egiteko.
1968ko azaroaren 28an hil zen, Colombesen.

## Erreferentziak

* 1 2 3 4 5 6 7 8 9 10 11 12 13
* 1 2 3 4 5 6 7 8 9 10 11 MAHE, Armandine - [Dictionnaire international des militants anarchistes. ].
* ↑ LeBlanc, Alexandre L.. (2015-02-18). «Relecture de l'anarchisme classique à partir du concept d'éducationnisme-réalisateur» Thèse: 36..
* ↑ Frayne, Carl Tobias. (2022-01-20). «Individualist Anarchism in France and Its Legacy» Thesis: 111. doi:10.17863/CAM.80240..
* 1 2 Maitron, Jean. (1973). «Un "anar", qu'est-ce que c'est?» Le Mouvement social (83): 23–45. doi:10.2307/3807386. ISSN 0027-2671..
* ↑ Steiner, Anne. (2008-06-01). «Les militantes anarchistes individualistes : des femmes libres à la Belle Époque» Amnis. Revue d’études des sociétés et cultures contemporaines Europe/Amérique (8) doi:10.4000/amnis.1057. ISSN 1764-7193..

## Kanpo estekak

* Datuak: Q101607898